CELEX: 32013D0724
Language: hu
Date: 2013-12-05 00:00:00
Title: 2013/724/EU: A Bizottság végrehajtási határozata ( 2013. december 5. ) a 2013-as ciprusi Newcastle-betegség leküzdését célzó biztonsági intézkedésekhez történő uniós pénzügyi hozzájárulásról (az értesítés a C(2013) 8560. számú dokumentummal történt)

7.12.2013   
            
            
               HU
            
            
               Az Európai Unió Hivatalos Lapja
            
            
               L 328/121
            
         A BIZOTTSÁG VÉGREHAJTÁSI HATÁROZATA
   (2013. december 5.)
   a 2013-as ciprusi Newcastle-betegség leküzdését célzó biztonsági intézkedésekhez történő uniós pénzügyi hozzájárulásról
   (az értesítés a C(2013) 8560. számú dokumentummal történt)
   (Csak a görög nyelvű szöveg hiteles)
   (2013/724/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az állat-egészségügyi kiadásokról szóló, 2009. május 25-i 2009/470/EK tanácsi határozatra (1) és különösen annak 6. cikke (2) bekezdésére,
   mivel:
   
               (1)
            
            
               A Newcastle-betegség a baromfik és egyéb fogságban élő madarak fertőző vírusos betegsége, amely jelentősen csökkenti a baromfitenyésztés jövedelmezőségét, megzavarva az Unión belüli kereskedelmet és a harmadik országokba irányuló exportot.
            
         
               (2)
            
            
               A Newcastle-betegség megjelenése esetén fennáll annak veszélye, hogy a kórokozó átterjed az érintett tagállamon belül más baromfigazdaságokra, illetve az élő baromfik vagy az azokból készült termékek kereskedelmén keresztül más tagállamokra és harmadik országokra is.
            
         
               (3)
            
            
               A 92/66/EGK tanácsi irányelv (2) intézkedéseket határoz meg, amelyeket a Newcastle-betegség kitörése esetén a tagállamoknak a vírus továbbterjedésének megelőzése érdekében haladéktalanul végre kell hajtaniuk.
            
         
               (4)
            
            
               Az Európai Parlament és a Tanács 966/2012/EU, Euratom rendelete (3) 84. cikkének megfelelően az uniós költségvetésből a kiadásokra vállalt kötelezettségeket meg kell előznie az intézmény vagy az intézmény által rájuk ruházott hatáskörökkel rendelkező hatóságok által elfogadott finanszírozási döntésnek, amely megállapítja a kiadásokkal járó intézkedések alapvető elemeit.
            
         
               (5)
            
            
               A 2009/470/EK határozat meghatározza azokat az eljárásokat, amelyek az egyes állat-egészségügyi intézkedésekhez – beleértve a biztonsági intézkedéseket is – nyújtható uniós pénzügyi hozzájárulást szabályozzák. Az említett határozat 3. cikkének (2) bekezdése, valamint 6. cikkének (2) bekezdése szerint a tagállamok a Newcastle-betegség felszámolását célzó bizonyos intézkedések költségeinek fedezésére pénzügyi hozzájárulásban részesülnek.
            
         
               (6)
            
            
               A 2009/470/EK határozat 3. cikkének (6) bekezdése meghatározza a tagállami költségeknek az uniós pénzügyi hozzájárulás által fedezhető százalékos arányát.
            
         
               (7)
            
            
               A Newcastle-betegség felszámolására irányuló biztonsági intézkedésekhez nyújtott uniós pénzügyi hozzájárulás kifizetését a 349/2005/EK bizottsági rendelet (4) szabályozza.
            
         
               (8)
            
            
               Cipruson megjelent a Newcastle-betegség. Ciprus a 92/66/EGK irányelvnek megfelelően intézkedéseket hozott a járvány megfékezésére.
            
         
               (9)
            
            
               A ciprusi hatóságok az Élelmiszerlánc- és Állategészségügyi Állandó Bizottság keretein belül haladéktalanul tájékoztatták a Bizottságot és a többi tagállamot az uniós rendelkezésekkel összhangban bevezetett, a betegségek bejelentésére és felszámolására vonatkozó intézkedésekről és azok eredményéről.
            
         
               (10)
            
            
               A ciprusi hatóságok a 2009/470/EK határozat 3. cikkének (2) bekezdésében és a 349/2005/EK rendelet 6. cikkében előírt intézkedések tekintetében teljes mértékben eleget tettek valamennyi technikai és igazgatási kötelezettségüknek.
            
         
               (11)
            
            
               Az uniós hozzájárulás pontos összegét még nem lehet meghatározni ebben a szakaszban, mivel a kártalanítások költségeiről és az operatív kiadásokról nyújtott információk még csak a kiadások becsült értékét tartalmazzák.
            
         
               (12)
            
            
               Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   A Ciprusnak nyújtandó uniós pénzügyi hozzájárulás
   (1)   Az Unió pénzügyi hozzájárulást nyújt Ciprusnak azon költségei fedezéséhez, amelyek a Cipruson 2013-ban kitört Newcastle-betegség felszámolására a 2009/470/EK határozat 3. cikkének (2) bekezdése és 6. cikkének (2) bekezdése szerint meghozott intézkedései során felmerültek.
   (2)   Az (1) bekezdésben említett pénzügyi hozzájárulás összege egy későbbi, a 2009/470/EK határozat 40. cikkének (2) bekezdésében meghatározott eljárás szerint elfogadott határozatban kerül megállapításra.
   2. cikk
   A kifizetés szabályai
   Az 1. cikk (1) bekezdésében előírt uniós pénzügyi hozzájárulás részeként Ciprus részére a 2013. évre első részletként 250 000 EUR kerül kifizetésre.
   3. cikk
   Címzett
   Ennek a határozatnak a Ciprusi Köztársaság a címzettje.
   
      Kelt Brüsszelben, 2013. december 5-én.
      
         
            a Bizottság részéről
         
         Tonio BORG
         
            a Bizottság tagja
         
      
   
   
      (1)  HL L 155., 2009.6.18., 30. o.
   
      (2)  A Tanács 1992. július 14-i 92/66/EGK irányelve a Newcastle-betegség (baromfipestis) elleni védekezésre irányuló közösségi intézkedések bevezetéséről (HL L 260., 1992.9.5., 1. o.).
   
      (3)  Az Európai Parlament és a Tanács 2012. október 25-i 966/2012/EU, Euratom rendelete az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).
   
      (4)  A Bizottság 2005. február 28-i 349/2005/EK rendelete a 90/424/EGK tanácsi határozat bizonyos járványos állatbetegségek elleni biztonsági intézkedéseire és a kampány közösségi finanszírozására vonatkozó szabályok megállapításáról (HL L 55., 2005.3.1., 12. o.).